**Banská Bystrica, 25. Máj 2018**

**Neonatologická klinika banskobystrickej Rooseveltovej nemocnice**

**má pre chorých novorodencov nový MRI kompatibilný prístroj na umelú pľúcnu ventiláciu**

**Fakultná nemocnica s poliklinikou F.D. Roosevelta v Banskej Bystrici dostala pomocnú ruku. Neonatologická klinika SZU získala finančný dar od Prvej stavebnej sporiteľne na kúpu MRI kompatibilného transportného prístroja na umelú pľúcnu ventiláciu novorodencov. Klinika zabezpečuje komplexnú neonatologickú starostlivosť pre všetkých, hlavne kriticky chorých novorodencov z Banskobystrického kraja a v prípade potreby poskytuje starostlivosť aj novorodencom z iných regiónov Slovenska. Podieľa sa aj na transporte kriticky chorých novorodencov.**

Prvá stavebná sporiteľňa poskytla nemocnici finančnú podporu v sume 10 800 eur na nákup novorodeneckého, MRI kompatibilného transportného ventilátora BabyPAC. Prístroj je určený na umelú pľúcnu ventiláciu novorodencov počas transportu. Prednostka kliniky MUDr. Jana Nikolinyová dodáva: ,,*Hlavným benefitom tohto prístroja je, že budeme môcť vykonávať vyšetrenie nukleárnou magnetickou rezonanciou (MRI) aj u novorodencov, ktorí z akejkoľvek príčiny nie sú schopní samostatného dýchania. Ventilácia u týchto novorodencov je zabezpečovaná prostredníctvom prístroja na umelú pľúcnu ventiláciu, ktorý však v prípade vyšetrenia MRI, musí spĺňať prísne požiadavky na kompatibilitu s MRI technológiou. Na Neonatologickej klinike SZU využívame MRI vyšetrenie najčastejšie u  asfyktických novorodencov po celotelovej riadenej hypotermii, na určenie rozsahu poškodenia mozgu, ako i pri diagnostike rôznych vrodených vývojových chýb u novorodencov. Vďaka pomoci Prvej stavebnej sporiteľne budeme môcť vykonávať MRI vyšetrenie aj u ventilovaných novorodencov, za čo v mene celého kolektívu Neonatologickej kliniky SZU, ale hlavne všetkých novorodencov z Banskobystrického kraja veľmi pekne ďakujeme* “

Prvá stavebná sporiteľňa vidí v pomoci iným jedno zo svojich základných poslaní. Časť svojho úspechu takto vracia spoločnosti. Pomohla už viacerým nemocniciach na Slovensku, medzi ktoré sa teraz zaradila aj nemocnica v Banskej Bystrici. *„Nemocnica F. D. Roosvelta pomáha ľuďom zo širokého okolia a nielen pacientom svojho kraja. Keďže peňazí nie je nikdy dosť a vybavenie pre nemocnice je pomerne finančne náročnou záležitosťou, rozhodli sme sa pomôcť. V mnohých prípadoch zdravotnícke zariadenia hľadajú pomocnú ruku u sponzorov. Sme radi, že môžeme byť súčasťou pomoci novorodencom, ktorí to veľmi potrebujú. Svojou malou troškou sme prispeli a tešíme sa, že pomoc padla na úrodnú pôdu“*, uzatvára predseda predstavenstva PSS, a. s., Imrich Béreš.

**Kontakt pre médiá:**

Mgr. Ružena Maťašeje

hovorkyňa, PR manažérka

FNsP F.D. RooseveltaBanskáBystrica

mobil: 0917 714 909

mail: rmataseje@nspbb.sk

PhDr. Radovan Slobodník

vedúci odboru komunikácie

mobil: 0915 777 319

mail: [komunikacie@pss.sk](mailto:komunikacie@pss.sk), rslobodnik@pss.sk